title: Lenato
text: O lenau (en as variedatz d'aragonés central que más conservan oclusivas xordas intervocalicas lenato, y en ribagorzano llenau) ye un tipo de tellau cubillato con lenastra u con losetas de pizarra.
  
  Os lenaus fan parte d'o paisache tipico de l'Alto Aragón, aon materials como a piedra s'ha preferiu antes que atros pa cubillar as casas.
  
  Bel vocabulario 
  
  Tradicionalment en Sobrarbe, es lenatos teneban una bastida de bigas que se diz fustes, filas y costalers, sobre as que se mete l'entarabidato de varas de senera u de canyizo u por contra un maderato de rechas, y tot se feba aposentar con tillo.
  
  A bizquera ye una fileta u filetón (més fino que as filas) que se mete a meya altura, transversal sobre os fustes y por tanto paralela a la cuminera, si o lenato ye extenso, y sirve pa privar u retardar asinas que se combe.
  
  Os fustes de refuerzo u «costalers» tamién pueden decir-se «crepos» en Sobrarbe. En Ribagorza, estas bigas costaleras reciben o nombre de «quebros», y son os «capirons» en ansotano. A biga en a qual remata la bastida y a traviés d'a qual se refirma sobre a frontera se diz biga zapatera por eixemplo en Sobrarbe y val d'Ansó u biga paretera en Ribagorza. A gran biga central y más alta d'a bastida ye la cuminera, u llomera en Ribagorza.
  
  A tixera ye una estructura triangular de bigas trescruzadas que forman una esquadra de refuerzo pa lo lenato tipico de dos versants.
  
  Referencias
  
  Se veiga tamién 
  
   Lucana.
  
  Enlaces externos 
  
  Zarramientos